Nicki Bille vender hjem til de danske fodboldbaner.

Det står klart, efter 1. divisionsklubben Lyngby har givet den danske angriber en etårig kontrakt.

Det skriver klubben på sin hjemmeside.

Den 30-årige angriber, der senest har spillet i græske Panionios, skifter til Lyngby på en fri transfer. Han er netop kommet ud af fængsel, efter at have afsonet en voldsdom.

- Nickis fodboldkvaliteter kan man ikke stille spørgsmålstegn ved. Han er en fuldblodsangriber, der arbejder stenhårdt, kan score mål og stresse et forsvar.

- Når Nicki er landet, kommet i form og er klar til at spille, får vi en dygtig angriber med erfaring fra udlandet, som kan tage konkurrencen op med de dygtige angribere, vi ellers råder over, siger cheftræner Mark Strudal på klubbens hjemmeside.

Ud over en kontrakt i Lyngby har Nicki Bille fået job som assistenttræner for U10-drengeholdet i Boldklubben Rødovre.

- Det er stort, at vi får en som Nicki Bille til Rødovre og en stor profilering af klubben, som medierne er meget interesserede i.

- Vi ved, at Nicki Bille er en god dreng, og det er også det, jeg ved, vi får at se fra ham i vores klub, siger Niels Kristian Holm, bestyrelsesmedlem i Boldklubben Rødovre, til Rødovre Lokal Nyt.

Den danske angriber har været vidt omkring i sin fodboldkarriere.

Før tiden i græske Panionios har karrieren blandt andet budt på ophold i polske Lech Poznan, franske Evian, norske Rosenborg, spanske Villarreal og italienske Reggina.

I Danmark har Bille tidligere spillet for Esbjerg, FC Nordsjælland og Frem.

Nicki Bille har desuden tre landskampe på cv'et.